Toorts se Toeka Tokkel oor modes – Toortsie, Kameel en Bokbaaivygie se blog
Toorts se Toeka Tokkel oor modes
Februarie 10, 2015 Februarie 10, 2015 ~ Toortsie
As jong tienerdogter wat totaal onder gewig was (176 cm, 68 kg), was ek my ma se droom. Sý het die modeboeke, tydskrifte, wat nog als, bestudeer. Sy het presies geweet wat elke mode-skryfster skryf, wat is nou in die mode, wat is uit. En ek? Ek het nie die minste daarin belang gestel nie. 😦
Sien, my ma kon nie al hierdie mooi goed dra nie, terwyl sy geglo het my lyf is die regte een vir al hierdie dinge. Lank, skraal. Wat meer wil ‘n mens hê?
So het ons dan in Maart/April en September/Oktober ‘n dag Kaap toe gegaan. Wat ‘n nagmerrie! Ons het geloop van winkel tot winkel. By die winkel ingekom, het sy ‘n dame van die winkel nader geroep, en gesê: “Bring vir ons als!” Ek het in die aantrekhokkie gewag en die tannie het die goed aangebring, goed waarvan ek gewoonlik nie gehou het nie. As ek by die derde ding kom waarvan ek nie hou nie, het ek sleg gevoel om aanmekaar nee te sê en dan maar die goed gevat as dit gepas het. My skouers het net laer en laer gehang, moeder het moedeloser en moedeloser geword, want sien, sy het regtig net die beste vir my bedoel.
Sy het later slimmer geword. As sy Kaap toe was, het sy sommer vir my my klere gekoop. Baie makliker! 🙂
En ek? Ek was gelukkig in ‘n eenvoudige rok, of langbroek en T-hemp.
En ek is STEEDS lief vir sommer gemaklike klere. Tydlose klere. Seker oninteressante klere.
Modepoppe sal nie by my kom kyk wat die nuutste gier is nie. Ek koop my klere en ek vertrou dat dit wat in die winkels is, darem seker redelik volgens die mode is.
Die belangrikste is: Ek koop klere waarvan ek hou. Klere waarin ek gemaklik voel. Klere waarin ek glo, ek goed lyk.
Ja, ek is seker as ek na die Glam Guru gaan, hy my ongelooflik goed gaan uitrus. Ek weet as ek regtig baie moeite en geld spandeer, ek ongelooflik goed gaan lyk.
Maar dis regtig nie vir my belangrik nie. Solank ek gemaklik is, nie ‘n spektakel van myself maak nie, is ek gelukkig.
Sekerlik oninteressant? Jammer!
Ek kan net nie byhou by die Jones’es nie! Ek gaan eerder oorsee met daardie geld!
Ns. As ‘n mens gemaklik is in jou klere, gemaklik voel in wat jy dra, LYK jy gemaklik en goed.
Ek plaas bloginskrywings wat vir my oulik is, op ons faceboekblad. Kom loer gerus!
‹ PreviousKobra, en ander speurverhale
Next ›In die mode
11 thoughts on “Toorts se Toeka Tokkel oor modes”
Februarie 10, 2015 om 6:52 vm
Daar is niks so uitputtend soos om klere aan te pas wat nie vir jou mooi lyk nie. Ek weet hoe jy moes gevoel het!
Februarie 10, 2015 om 7:15 vm
Kyk dit was mooi klere, maar ek wil nie alle mooi klere dra nie. Gelukkig het my ma ‘n goeie oog gehad en het dan sommer namens my gekies. 🙂
Februarie 10, 2015 om 8:04 vm
as jy nie daarvan hou nie, is dit nie vir jou mooi nie want jy voel nie tuis daarin nie.
Februarie 10, 2015 om 8:07 vm
Dankie vir die deelneem, ek waardeer dit baie. Ek voel ook soos jy oor klere. Gemaklik is eerste en dan miskien die kleur wat soort van in is. Ek hou ook nie daarvan om aan te pas en uit te soek nie.
Februarie 10, 2015 om 8:45 vm
Ons liewe ma’s het meer oor ons gedroom as onsself. Seker oor ons lengte 😉
As ek jou fotos so bekyk trek jy mooi aan, en as jy nog gemaklik daarin is, is dit ‘n bonus.
Februarie 10, 2015 om 9:26 vm
Ons ma’s droom seker maar almal oor ons kinders. 🙂
Februarie 10, 2015 om 10:52 vm
Oulik geskryf! Nou is daar nie ‘ n fotokie of twee wat die storie kan inkleur nie? Het jou ma jou nooit afgeneem met hierdie rokkies nie?
Februarie 10, 2015 om 11:01 vm
Nuutste modes, ek belowe jou. Xx
Februarie 10, 2015 om 5:00 nm
Ek het ‘n groot gedeelte van my lewe in ‘n kort broek en t-hemp deur gebring. As ek kon, het ek seker nog steeds net kortbroek en t-hemp gedra. Op skool was dit gewoonlik met tekkies by. Deesdae doen ek eerder sandale.